CELEX: 32017R1125
Language: hu
Date: 2017-06-22 00:00:00
Title: A Bizottság (EU) 2017/1125 végrehajtási rendelete (2017. június 22.) az állati vagy növényi eredetű szagriasztók/tallolaj-szurok hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti visszavonásáról, továbbá az 540/2011/EU bizottsági végrehajtási rendelet módosításáról (EGT-vonatkozású szöveg. )

24.6.2017   
            
            
               HU
            
            
               Az Európai Unió Hivatalos Lapja
            
            
               L 163/10
            
         A BIZOTTSÁG (EU) 2017/1125 VÉGREHAJTÁSI RENDELETE
   (2017. június 22.)
   az állati vagy növényi eredetű szagriasztók/tallolaj-szurok hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti visszavonásáról, továbbá az 540/2011/EU bizottsági végrehajtási rendelet módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen az annak 21. cikke (3) bekezdésében említett második eshetőségre, valamint 78. cikkének (2) bekezdésére,
   mivel:
   
               (1)
            
            
               A 2008/127/EK bizottsági irányelv (2) felvette a 91/414/EGK tanácsi irányelv (3) I. mellékletébe az állati vagy növényi eredetű szagriasztók/tallolaj-szurok hatóanyagot. A 637/2012/EU bizottsági végrehajtási rendelet (4) előírja, hogy az érintett tagállamoknak gondoskodniuk kell arról, hogy azok a bejelentők, akiknek a kérelmére az állati vagy növényi eredetű szagriasztókat/tallolaj-szurkot a mellékletbe felvették, 2013. május 1-jéig, illetve 2014. május 31-éig további megerősítő információkat nyújtsanak be az iparilag gyártott műszaki minőségű anyag specifikációja és a toxikológiai vizsgálatokhoz használt, a dossziékban szereplő anyag specifikációja közötti ekvivalenciáról, valamint az anyag toxikológiai profiljáról.
            
         
               (2)
            
            
               A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (5) mellékletének A. részében is fel vannak sorolva.
            
         
               (3)
            
            
               Az (1) preambulumbekezdésében említett további információk szolgáltatására vonatkozó kötelezettségnek való megfelelés érdekében a bejelentő 2013. április 29-én és 2014. május 6-án információt nyújtott be a referens tagállamnak, Görögországnak.
            
         
               (4)
            
            
               Görögország megvizsgálta a bejelentő által benyújtott információt, beleértve az értékelési eljárás során benyújtott, az eredeti beadványhoz kapcsolódó néhány további információt. Görögország 2013 októberében és 2015 novemberében az értékelő jelentéstervezethez fűzött kiegészítések formájában benyújtotta értékelését a többi tagállamnak, a Bizottságnak és az Európai Élelmiszerbiztonsági Hatóságnak (a továbbiakban: a Hatóság).
            
         
               (5)
            
            
               A referens tagállam konzultált a tagállamokkal, a kérelmezővel és a Hatósággal, felkérve őket, hogy fűzzenek észrevételeket értékeléséhez.
            
         
               (6)
            
            
               A bejelentő által biztosított információ, ezen információnak a referens tagállam általi értékelése, valamint a tagállamoknak és az Európai Élelmiszerbiztonsági Hatóságnak (EFSA) az értékeléssel kapcsolatban benyújtott észrevételei alapján a Bizottság úgy véli, hogy nem biztosítottak megerősítő információkat, mivel a bejelentő által benyújtott információk nem elegendőek ahhoz, hogy következtetést lehessen levonni az iparilag gyártott műszaki minőségű anyag specifikációja és a toxikológiai vizsgálatokhoz használt, a dossziékban szereplő anyag specifikációja közötti ekvivalenciáról, illetve az anyag toxikológiai profiljáról.
            
         
               (7)
            
            
               A Bizottság felkérte a bejelentőt, hogy nyújtsa be a Bizottság megfontolásaival kapcsolatos észrevételeit.
            
         
               (8)
            
            
               A Bizottság azonban a bejelentő által felhozott érvek ellenére arra a következtetésre jutott, hogy a benyújtott információ hiányos és nem teszi lehetővé, hogy következtetést lehessen levonni az iparilag gyártott műszaki minőségű anyag specifikációja és a toxikológiai vizsgálatokhoz használt, a dossziékban szereplő anyag specifikációja közötti ekvivalenciáról, illetve az anyag toxikológiai profiljáról.
            
         
               (9)
            
            
               Ennek következtében helyénvaló visszavonni az említett hatóanyag jóváhagyását.
            
         
               (10)
            
            
               Az 540/2011/EU végrehajtási rendelet mellékletét ezért ennek megfelelően módosítani kell.
            
         
               (11)
            
            
               A tagállamok számára időt kell biztosítani az említett hatóanyagot tartalmazó növényvédő szerekre vonatkozó engedélyek visszavonására.
            
         
               (12)
            
            
               Amennyiben a tagállamok az 1107/2009/EK rendelet 46. cikke értelmében türelmi időt biztosítanak az említett hatóanyagot tartalmazó növényvédő szerek tekintetében, az legfeljebb az 2018. október 14-ig tarthat.
            
         
               (13)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   A jóváhagyás visszavonása
   Az állati vagy növényi eredetű szagriasztók/tallolaj-szurok hatóanyag jóváhagyását vissza kell vonni.
   2. cikk
   Az 540/2011/EU végrehajtási rendelet módosítása
   Az 540/2011/EU végrehajtási rendelet mellékletének A. részében a 251. sort (állati vagy növényi eredetű szagriasztók/tallolaj-szurok) el kell hagyni.
   3. cikk
   Átmeneti intézkedések
   A tagállamok legkésőbb 2017. október 14-ig visszavonják az állati vagy növényi eredetű szagriasztók/tallolaj-szurok hatóanyagot tartalmazó növényvédő szerekre vonatkozó engedélyeket.
   4. cikk
   Türelmi idő
   A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és legkésőbb 2018. október 14-ig le kell járnia.
   5. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. június 22-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 309., 2009.11.24., 1. o.
   
   
      (2)  A Bizottság 2008/127/EK irányelve (2008. december 18.) a 91/414/EGK tanácsi irányelv egyes hatóanyagok felvétele céljából történő módosításáról (HL L 344., 2008.12.20., 89. o.).
   
      (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).
   
      (4)  A Bizottság 637/2012/EU végrehajtási rendelete (2012. július 13.) az 540/2011/EU végrehajtási rendeletnek a vas-szulfát, az állati vagy növényi eredetű szagriasztók/tallolaj, valamint az állati vagy növényi eredetű szagriasztók/tallolaj-szurok hatóanyagok jóváhagyási feltételei tekintetében történő módosításáról (HL L 186., 2012.7.14., 20. o.).
   
      (5)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).